次韻仲孺夢與世美諸友同集
作者：鄒浩
朝代：宋

paragraphs: 簞食凄窮閻，綵衣焕華屋。
公子謝羣居，幾年羊胛熟。
逢迎紛故人，趣異終疑獨。
精誠洞虚無，相應比如竹。
不羡春風前，流鶯囀喬木。
勤勤通昔心，全勝書一束。
胡然亦神遊，邂逅同夢鹿。
夜旦環中來，夢覺更主僕。
只今所見聞，轉手驚莫復。
冰釋倘未能，兹焉良可燭。